钦定古今图书集成/明伦汇编/官常典/第594卷 > 王鼎
## 钦定古今图书集成/明伦汇编/官常典/第594卷 > 王鼎

按《宋史王沿传》：“沿子鼎，字鼎臣，以进士第，累迁太常
博士。王尧臣领三司，举勾当公事，数上书论时政得
失。时天子患吏治多弛，监司不举职，而范仲淹等方
执政，择诸路使者，令按举不法，以鼎提点江东刑狱，
与转运使杨纮、判官王绰竞擿发吏至微隐，罪无所
贷。于是所部官吏怨之，目为‘三虎’。仁宗闻之，不说。后”
傅惟几奉使江东，戒以毋效三虎为也。仲淹等罢，鼎
与纮、绰皆为人所言。时鼎提点两浙刑狱，降知深州。
王则以贝州反，深卒庞旦以其徒谋以元日杀军校、
劫库兵应之。前一日，有告者，鼎夜出檄，遣军校摄事
外邑，而阴为之备。翌日，会僚吏置酒如常，叛党愕不
敢动。鼎刺得实，徐捕首谋十八人送狱。狱具，候转运
使至审决。未至，军中恟恟谋劫囚。鼎因谓僚吏曰：“吾
不以累诸君。”独命取囚桀骜者数人斩于市，众皆失
色，一郡帖然。转运使至，囚未决者半，讯之，皆伏诛。明
年，河北大饥，人相食，鼎经营赈救颇尽力。徙建州。其
俗生子多不举，鼎为条教禁止。时盗贩茶盐者众，一
切杖遣之。监司数以为言，鼎弗为变。徙提点河北刑
狱，治奸赃益急，所劾举不避贵势。召为开封府判官，
改盐铁判官，累迁司封员外郎、淮南、两浙、荆湖制置
发运副使。内侍杨永德奏请沿汴置铺挽漕舟，岁可
省卒六万，鼎议以为不可。永德横猾，执政重违其奏，
乃命三司判官一员将永德就鼎议，发八难，永德不
能复。鼎因疏言：“陛下幸察用臣，不宜过听小人，妄有
所改，以误国计。”于是永德言不用。居二年，遂以为使。
前使者多渔市南物，因奏计京师，持遗权贵，鼎一无
所市，独悉意精吏事，事无大小，必出于己。凡调发纲
吏，度漕路远近，定先后为成法。于是劳逸均，吏不能
为重轻。官舟禁私载，舟兵无以自给，则尽盗官米为
奸。有能居贩自赡者，市人持以法，不肯偿所逋，鼎为
移州县督偿之，舟人有以自给不为奸，而所运米未
尝不足也。入为三司盐铁副使，数与包拯争议，不少
屈，拯素强，然无如之何。迁刑部郎中、天章阁待制、河
北都转运使，徙使河东，卒。鼎性廉不欺，尝任其子，族
人欲增年以图速仕，鼎不可。父死，分诸子以财，鼎悉
推与其弟。尝知临邛县，转运使选摄新繁。新繁多职
田，斗粟不以自入。奉使契丹，得千缣，散之族人，一日
尽。所至不扰，唯市饮食日用物，增直以偿。事继母孝，
教育孤侄甚至，自奉养俭约，当官明敏，强直不可挠。
所荐士多知名，有终身不识者。然性猜忌，其行部，至
于药饵，皆手自扄𫔎。至潞州八义馆，疾作，不知人事，
左右遑遽，发药奁，悉无题识，莫敢进，以迄于卒。初，鼎
与弟豫皆有才气，好上书言事，仁宗称之，以为豫孟
浪。鼎所言多可用。豫为人不事羁检，以大理寺丞知
伊阙县，有异政。弃官浮游江湖间，殖货自给以卒。